

KOMISIJOS ĮGYVENDINIMO REGLAMENTAS (ES) …/...

XXX

kuriuo iš dalies keičiamas Įgyvendinimo reglamentas (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012, ypač į jo 99 straipsnio 5 dalies ketvirtą pastraipą, 99 straipsnio 6 dalies ketvirtą pastraipą, 101 straipsnio 4 dalies trečią pastraipą ir 394 straipsnio 4 dalies trečią pastraipą,

kadangi:

1. Komisijos įgyvendinimo reglamentu (ES) Nr. 680/2014[[1]](#footnote-1) nustatomos sąlygos, kuriomis įstaigos turi teikti informaciją, susijusią su Reglamento (ES) Nr. 575/2013 laikymusi. Reglamento (ES) Nr. 575/2013 99 straipsnio 5 dalimi Europos bankininkystės institucija (EBI) įgaliojama parengti techninius įgyvendinimo standartus, kuriais nustatomos vienodos finansinės informacijos teikimo formos įstaigoms, kurioms taikomas Europos Parlamento ir Tarybos reglamento (EB) Nr. 1606/2002[[2]](#footnote-2) 4 straipsnis, ir kredito įstaigoms, išskyrus nurodytąsias tame straipsnyje, kurios savo konsoliduotąsias ataskaitas rengia laikydamosi tarptautinių apskaitos standartų, priimtų laikantis Reglamento (EB) Nr. 1606/2002 6 straipsnio 2 dalyje nustatytos tvarkos. Reglamento (ES) Nr. 575/2013 99 straipsnio 6 dalimi EBI taip pat įgaliojama parengti techninius įgyvendinimo standartus, kuriais nustatomos vienodos finansinės informacijos teikimo formos įstaigoms, kurioms taikomos apskaitos sistemos pagal Tarybos direktyvą 86/635/EEB[[3]](#footnote-3) ir kurių atžvilgiu kompetentingos institucijos gali išplėsti informacijos teikimo reikalavimų taikymą. Kiekviena iš šių nuostatų yra susijusi su Sąjungos priežiūros ataskaitų teikimo sistemos aspektais, kurie turi būti suderinti su taikomais naujais tarptautiniais standartais;
2. tarptautiniai apskaitos standartai, priimti laikantis Reglamento (EB) Nr. 1606/2002 6 straipsnio 2 dalyje nustatytos tvarkos, yra pagrįsti tarptautiniais finansinės atskaitomybės standartais (TFAS), kuriuos rengia Tarptautinių apskaitos standartų valdyba (TASV);
3. 2014 m. liepos mėn. TASV paskelbė 9-ąjį TFAS „Finansinės priemonės“ (9-asis TFAS) – naują finansinių priemonių apskaitos standartą, kurį tarptautiniu mastu numatyta taikyti nuo 2018 m. sausio 1 d. 9-asis TFAS Sąjungoje buvo priimtas 2016 m. lapkričio 22 d. Komisijos reglamentu (ES) 2016/2067[[4]](#footnote-4);
4. 9-uoju TFAS iš esmės pakeičiama įstaigų, kurioms taikoma Reglamento (ES) Nr. 575/2013 99 straipsnio 2 dalis, finansinių priemonių apskaita. 9-ajame TFAS numatytas loginis grupavimo ir vertinimo modelis, vienas į ateitį orientuotas „tikėtinų nuostolių“ vertės sumažėjimo modelis ir iš esmės pakeistas apsidraudimo apskaitos metodas. Todėl įstaigų informacijos teikimo tvarka turėtų būti atitinkamai iš dalies pakeista;
5. be to, būtina atnaujinti formas ir nurodymus, susijusius su informacijos apie finansinio turto, vertinamo tikrąja verte, kurios pokyčiai pripažįstami pelno (nuostolių) ataskaitoje, bendrąją balansinę vertę teikimu. To priežastis – poreikis paaiškinti „bendrosios balansinės vertės“ apibrėžtį kredito rizikos stebėjimo tikslu, padidinti teikiamos informacijos kokybę ir sumažinti informacijos teikimo naštą;
6. taip pat būtina atnaujinti formas ir nurodymus įstaigoms, kurioms taikomos apskaitos sistemos pagal Direktyvą 86/635/EEB, siekiant užtikrinti, kad visų įstaigų pateikta finansinė informacija ir toliau būtų aktuali ir suderinta ir kad būtų pašalintos informacijos spragos, susijusios su konkrečiomis nacionalinėmis apskaitos sistemomis, į kurias formose anksčiau nebuvo visapusiškai atsižvelgta;
7. atsižvelgiant į esminę finansinės informacijos teikimo ir taikomų apskaitos standartų sąsają, būtina užtikrinti, kad šio reglamento taikymo data sutaptų su 9-ojo TFAS taikymo data. Dėl tos pačios priežasties taip pat būtina, kad įstaigoms, kurių ataskaitiniai metai skiriasi nuo kalendorinių metų, šio reglamento taikymo data sutaptų su 9-ojo TFAS taikymo data, t. y. kalendorinių metų data, kurią prasideda tų įstaigų finansiniai metai;
8. šis reglamentas grindžiamas Europos bankininkystės institucijos (EBI) Komisijai pateiktu techninių įgyvendinimo standartų projektu;
9. Europos bankininkystės institucija dėl techninių įgyvendinimo standartų projekto, kuriuo pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010[[5]](#footnote-5) 37 straipsnį, pateikti savo nuomonę;
10. Įgyvendinimo reglamentas (ES) Nr. 680/2014 turėtų būti atitinkamai iš dalies pakeistas,

PRIĖMĖ ŠĮ REGLAMENTĄ:

1 straipsnis

Įgyvendinimo reglamentas (ES) Nr. 680/2014 iš dalies keičiamas taip:

1. Įgyvendinimo reglamento (ES) Nr. 680/2014 III priedas pakeičiamas šio reglamento I priede pateiktu tekstu.
2. Įgyvendinimo reglamento (ES) Nr. 680/2014 IV priedas pakeičiamas šio reglamento II priede pateiktu tekstu.
3. Įgyvendinimo reglamento (ES) Nr. 680/2014 V priedas pakeičiamas šio reglamento III priede pateiktu tekstu.

2 straipsnis

Šis reglamentas įsigalioja dvidešimtą dieną po jo paskelbimo *Europos Sąjungos oficialiajame leidinyje*.

Jis taikomas nuo 2018 m. sausio 1 d.

Toliau nurodytoms įstaigoms, jeigu jų ataskaitiniai metai skiriasi nuo kalendorinių metų, šio reglamento I ir III priedai taikomi nuo ataskaitinių metų, prasidedančių po 2018 m. sausio 1 d., pradžios:

a) įstaigoms, kurioms taikomas Reglamento (EB) Nr. 1606/2002 4 straipsnis;

b) kredito įstaigoms, išskyrus nurodytąsias Reglamento (EB) Nr. 1606/2002 4 straipsnyje, kurios savo konsoliduotąsias ataskaitas rengia laikydamosi tarptautinių apskaitos standartų, priimtų laikantis to reglamento 6 straipsnio 2 dalyje nustatytos tvarkos;

c) kredito įstaigoms, kurios teikdamos informaciją apie konsoliduotas nuosavas lėšas pagal Reglamento (ES) Nr. 575/2013 24 straipsnio 2 dalį taiko tarptautinius apskaitos standartus, taikytinus pagal Reglamentą (EB) Nr. 1606/2002.

Šis reglamentas privalomas visas ir tiesiogiai taikomas visose valstybėse narėse.

Priimta Briuselyje

Komisijos vardu

Pirmininkas  
 Jean-Claude Juncker

1. Komisijos įgyvendinimo reglamentas (ES) Nr. 680/2014, kuriuo pagal Reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai (OL L 191, 2014 6 28, p. 1). [↑](#footnote-ref-1)
2. 2002 m. liepos 19 d. Europos Parlamento ir Tarybos reglamentas (EB) Nr. 1606/2002 dėl tarptautinių apskaitos standartų taikymo (OL L 243, 2002 9 11, p. 1.). [↑](#footnote-ref-2)
3. 1986 m. gruodžio 8 d. Tarybos direktyva 86/635/EEB dėl bankų ir kitų finansų įstaigų metinės finansinės atskaitomybės ir konsoliduotos finansinės atskaitomybės (OL L 372, 1986 12 31, p. 1). [↑](#footnote-ref-3)
4. 2016 m. lapkričio 22 d. Komisijos reglamentas (ES) 2016/2067, kuriuo dėl 9-ojo tarptautinio finansinės atskaitomybės standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 323, 2016 11 29, p. 1). [↑](#footnote-ref-4)
5. 2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12). [↑](#footnote-ref-5)