

IZVEDBENA UREDBA KOMISIJE (EU) …/…

z dne XXX

o spremembi Izvedbene uredbe (EU) št. 680/2014 o določitvi izvedbenih tehničnih standardov v zvezi z nadzorniškim poročanjem institucij v skladu z Uredbo (EU) št. 575/2013 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 in zlasti četrtega pododstavka člena 99(5), četrtega pododstavka člena 99(6), tretjega pododstavka člena 101(4) in tretjega pododstavka člena 394(4) Uredbe,

ob upoštevanju naslednjega:

1. Izvedbena uredba Komisije (EU) št. 680/2014[[1]](#footnote-1) določa, na katere načine morajo institucije poročati informacije, ki so relevantne za spoštovanje določb Uredbe (EU) št. 575/2013. Skladno s členom 99(5) Uredbe (EU) št. 575/2013 mora Evropski bančni organ (EBA) pripraviti osnutek izvedbenih tehničnih standardov, ki določajo enotne obrazce za poročanje finančnih informacij s strani institucij, za katere velja člen 4 Uredbe (ES) št. 1606/2002 Evropskega parlamenta in Sveta[[2]](#footnote-2), ter kreditnih institucij, razen tistih iz navedenega člena, ki pripravljajo konsolidirane računovodske izkaze v skladu z mednarodnimi računovodskimi standardi, sprejetimi po postopku iz člena 6(2) Uredbe (ES) št. 1606/2002. Poleg tega mora EBA skladno s členom 99(6) Uredbe (EU) št. 575/2013 pripraviti tudi osnutek izvedbenih tehničnih standardov, ki določajo enotne obrazce za poročanje finančnih informacij s strani institucij, za katere veljajo računovodski okviri, ki temeljijo na Direktivi Sveta 86/635/EGS[[3]](#footnote-3), na katere lahko pristojni organi razširijo zahteve glede poročanja. Vsaka od teh določb se nanaša na vidike okvira za nadzorniško poročanje v Uniji, ki se morajo uskladiti z novimi mednarodnimi standardi.
2. Mednarodni računovodski standardi, sprejeti v skladu s postopkom iz člena 6(2) Uredbe (ES) št. 1606/2002, temeljijo na Mednarodnih standardih računovodskega poročanja (MSRP), ki jih je zasnoval Upravni odbor za mednarodne računovodske standarde (UOMRS).
3. UOMRS je julija 2014 izdal MSRP 9 Finančni instrumenti (v nadaljnjem besedilu: MSRP 9), nov standard za obračunavanje finančnih instrumentov, ki naj bi se na mednarodni ravni začel uporabljati 1. januarja 2018. Unija je MSRP 9 sprejela 22. novembra 2016 z Uredbo Komisije (EU) 2016/2067[[4]](#footnote-4).
4. Z MSRP 9 se bistveno spreminja obračunavanje finančnih instrumentov za institucije, za katere velja člen 99(2) Uredbe (EU) št. 575/2013. MSRP 9 vključuje logičen model za razvrstitev in merjenje, enoten, v prihodnost usmerjen model oslabitve za „pričakovane izgube“ in bistveno spremenjen pristop k obračunavanju varovanja pred tveganjem. Zato bi bilo treba poročanje institucij ustrezno spremeniti.
5. Poleg tega je treba posodobiti predloge in navodila v zvezi s poročanjem bruto knjigovodske vrednosti finančnih sredstev, merjenih po pošteni vrednosti prek poslovnega izida. To zahteva potreba po pojasnitvi opredelitve „bruto knjigovodska vrednost“ za namene spremljanja kreditnega tveganja, povečanju kakovosti sporočenih podatkov in zmanjšanju obremenitev v zvezi s poročanjem.
6. Prav tako je treba posodobiti predloge in navodila za institucije, za katere veljajo računovodski okviri, ki temeljijo na Direktivi 86/635/EGS, da se bo zagotovilo, da sporočene finančne informacije ostanejo relevantne in usklajene med vsemi institucijami, ter da se odpravijo vrzeli pri poročanju informacij, povezane s posameznimi nacionalnimi računovodskimi okviri, ki v predlogah prej niso bili v celoti upoštevani.
7. Glede na neločljivo povezanost med finančnim poročanjem in veljavnimi računovodskimi standardi mora biti datum začetka uporabe te uredbe enak kot datum začetka uporabe MSRP 9. Zaradi istega razloga je tudi potrebno, da je za tiste institucije, ki uporabljajo obračunsko leto, drugačno od koledarskega, datum začetka uporabe te uredbe enak datumu začetka uporabe MSRP 9, ki je tisti datum v koledarskem letu, na katerega se za te institucije začne poslovno leto.
8. Ta uredba temelji na osnutku izvedbenih tehničnih standardov, ki ga je Evropski bančni organ (v nadaljnjem besedilu: EBA) predložil Komisiji.
9. Evropski bančni organ je o osnutku izvedbenih tehničnih standardov, na katerih temelji ta uredba, izvedel odprta javna posvetovanja, analiziral morebitne s tem povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta[[5]](#footnote-5).
10. Izvedbeno uredbo (EU) št. 680/2014 bi bilo zato treba ustrezno spremeniti –

SPREJELA NASLEDNJO UREDBO:

Člen 1

Izvedbena uredba (EU) št. 680/2014 se spremeni:

1. Priloga III k Izvedbeni uredbi (EU) št. 680/2014 se nadomesti z besedilom iz Priloge I k tej uredbi;
2. Priloga IV k Izvedbeni uredbi (EU) št. 680/2014 se nadomesti z besedilom iz Priloge II k tej uredbi;
3. Priloga V k Izvedbeni uredbi (EU) št. 680/2014 se nadomesti z besedilom iz Priloge III k tej uredbi.

Člen 2

Ta uredba začne veljati dvajseti dan po objavi v *Uradnem listu Evropske unije*.

Uporablja se od 1. januarja 2018.

Prilogi I in III k tej uredbi se za naslednje institucije, kadar te uporabljajo obračunsko leto, ki se razlikuje od koledarskega leta, uporabljata od začetka obračunskega leta, ki se začne po 1. januarju 2018:

(a) institucije, za katere velja člen 4 Uredbe (ES) št. 1606/2002;

(b) kreditne institucije, razen tistih iz člena 4 Uredbe (ES) št. 1606/2002, ki pripravljajo konsolidirane računovodske izkaze v skladu z mednarodnimi računovodskimi standardi, sprejetimi po postopku iz člena 6(2) navedene uredbe;

(c) kreditne institucije, ki uporabljajo mednarodne računovodske standarde, kot veljajo v skladu z Uredbo (ES) št. 1606/2002, za poročanje o kapitalu na konsolidirani podlagi skladno s členom 24(2) Uredbe (EU) št. 575/2013.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Komisijo

Predsednik  
 Jean-Claude JUNCKER

1. Izvedbena uredba Komisije (EU) št. 680/2014 o določitvi izvedbenih tehničnih standardov v zvezi z nadzorniškim poročanjem institucij v skladu z Uredbo (EU) št. 575/2013 Evropskega parlamenta in Sveta (UL L 191, 28.6.2014, str. 1). [↑](#footnote-ref-1)
2. Uredba (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (UL L 243, 11.9.2002, str. 1). [↑](#footnote-ref-2)
3. Direktiva Sveta 86/635/EGS z dne 8. decembra 1986 o letnih računovodskih izkazih in konsolidiranih računovodskih izkazih bank in drugih finančnih institucij (UL L 372, 31.12.1986, str. 1). [↑](#footnote-ref-3)
4. Uredba Komisije (EU) 2016/2067 z dne 22. novembra 2016 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede Mednarodnega standarda računovodskega poročanja 9 (UL L 323, 29.11.2016, str. 1). [↑](#footnote-ref-4)
5. Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12). [↑](#footnote-ref-5)