

REGULAMENTUL DE PUNERE ÎN APLICARE (UE) …/… AL COMISIEI

din XXX

de modificare a Regulamentului de punere în aplicare (UE) nr. 680/2014 de stabilire a unor standarde tehnice de punere în aplicare cu privire la raportarea în scopuri de supraveghere a instituțiilor în conformitate cu Regulamentul (UE) nr. 575/2013 al Parlamentului European și al Consiliului

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012, în special articolul 99 alineatul (5) al patrulea paragraf, articolul 99 alineatul (6) al patrulea paragraf, articolul 101 alineatul (4) al treilea paragraf și articolul 394 alineatul (4) al treilea paragraf,

întrucât:

1. Regulamentul de punere în aplicare (UE) nr. 680/2014 al Comisiei[[1]](#footnote-1) precizează modalitățile pe care trebuie să le respecte instituțiile când raportează informații privind conformitatea lor cu dispozițiile Regulamentului (UE) nr. 575/2013. Articolul 99 alineatul (5) din Regulamentul (UE) nr. 575/2013 împuternicește Autoritatea Bancară Europeană (ABE) să elaboreze proiecte de standarde tehnice de punere în aplicare prin care să precizeze formatele uniforme pentru raportarea informațiilor financiare de către instituțiile care intră sub incidența articolului 4 din Regulamentul (CE) nr. 1606/2002 al Parlamentului European și al Consiliului[[2]](#footnote-2) și de către instituțiile de credit, altele decât cele menționate la articolul respectiv, care își elaborează situațiile financiare consolidate în conformitate cu standardele internaționale de contabilitate adoptate în conformitate cu procedura prevăzută la articolul 6 alineatul (2) din Regulamentul (CE) nr. 1606/2002. Articolul 99 alineatul (6) din Regulamentul (UE) nr. 575/2013 împuternicește, de asemenea, ABE să elaboreze proiecte de standarde tehnice de punere în aplicare prin care să precizeze formatele uniforme pentru raportarea informațiilor financiare de către instituțiile care fac obiectul unor cadre contabile adoptate în temeiul Directivei 86/635/CEE a Consiliului[[3]](#footnote-3) și la care autoritățile competente pot extinde cerințele de raportare. Fiecare dintre aceste dispoziții se referă la aspecte ale cadrului pentru raportarea în scopuri de supraveghere în Uniune care trebuie să fie aliniate cu noile standarde internaționale aplicabile.
2. Standardele internaționale de contabilitate adoptate în conformitate cu procedura prevăzută la articolul 6 alineatul (2) din Regulamentul (CE) nr. 1606/2002 se bazează pe standardele internaționale de raportare financiară (IFRS) elaborate de Consiliul pentru Standarde Internaționale de Contabilitate (IASB).
3. În iulie 2014, IASB a publicat IFRS 9 Instrumente financiare („IFRS 9”) drept noul standard pentru contabilitatea instrumentelor financiare, în vederea aplicării sale la nivel internațional de la 1 ianuarie 2018. IFRS 9 a fost adoptat în Uniune la 22 noiembrie 2016 prin Regulamentul (UE) 2016/2067 al Comisiei[[4]](#footnote-4).
4. IFRS 9 modifică în mod fundamental contabilitatea instrumentelor financiare în cazul instituțiilor care intră sub incidența articolului 99 alineatul (2) din Regulamentul (UE) nr. 575/2013. IFRS 9 include un model logic de clasificare și evaluare, un model unic previzional de depreciere bazat pe „pierderile preconizate” și o abordare revizuită substanțial a contabilității de acoperire împotriva riscurilor. Modalitățile de raportare de către instituții ar trebui, prin urmare, să fie modificate în consecință.
5. De asemenea, este necesar să se actualizeze formularele și instrucțiunile referitoare la raportarea valorii contabile brute a activelor financiare evaluate la valoarea justă prin profit sau pierdere. Acest lucru este determinat de necesitatea de a clarifica definiția „valorii contabile brute” pentru monitorizarea riscului de credit, de a spori calitatea informațiilor raportate și de a reduce sarcina de raportare.
6. Este, de asemenea, necesar să se actualizeze formularele și instrucțiunile pentru instituțiile care fac obiectul unor cadre contabile adoptate în temeiul Directivei 86/635/CEE pentru a se asigura faptul că informațiile financiare raportate rămân relevante și armonizate între toate instituțiile și pentru a se elimina lacunele în materie de informații legate de anumite cadre contabile naționale care anterior nu se reflectau pe deplin în formulare.
7. Având în vedere legătura intrinsecă dintre raportarea financiară și standardele contabile aplicabile, este necesar ca data de aplicare a prezentului regulament să coincidă cu data de aplicare a IFRS 9. Din același motiv, este, de asemenea, necesar ca, în cazul instituțiilor care aplică un exercițiu contabil diferit de anul calendaristic, data de aplicare a prezentului regulament să coincidă cu data de aplicare a IFRS 9, care este data din anul calendaristic la care începe exercițiul financiar pentru aceste instituții.
8. Prezentul regulament se bazează pe proiectul de standarde tehnice de punere în aplicare transmis Comisiei de Autoritatea Bancară Europeană (ABE).
9. Autoritatea Bancară Europeană a efectuat consultări publice deschise cu privire la proiectul de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului[[5]](#footnote-5).
10. Regulamentul de punere în aplicare (UE) nr. 680/2014 ar trebui modificat în consecință,

ADOPTĂ PREZENTUL REGULAMENT:

Articolul 1

Regulamentul de punere în aplicare (UE) nr. 680/2014 se modifică după cum urmează:

1. Anexa III la Regulamentul de punere în aplicare (UE) nr. 680/2014 se înlocuiește cu textul din anexa I la prezentul regulament.
2. Anexa IV la Regulamentul de punere în aplicare (UE) nr. 680/2014 se înlocuiește cu textul din anexa II la prezentul regulament.
3. Anexa V la Regulamentul de punere în aplicare (UE) nr. 680/2014 se înlocuiește cu textul din anexa III la prezentul regulament.

Articolul 2

Prezentul regulament intră în vigoare în a douăzecea zi de la data publicării în *Jurnalul Oficial al Uniunii Europene*.

Regulamentul se aplică de la 1 ianuarie 2018.

În cazul instituțiilor de mai jos care aplică un exercițiu contabil diferit de anul calendaristic, anexele I și III la prezentul regulament se aplică de la începutul exercițiului contabil care începe după 1 ianuarie 2018:

(a) instituțiile care intră sub incidența articolului 4 din Regulamentul (CE) nr. 1606/2002;

(b) instituțiile de credit, altele decât cele menționate la articolul 4 din Regulamentul (CE) nr. 1606/2002, care își elaborează situațiile financiare consolidate în conformitate cu standardele internaționale de contabilitate adoptate în conformitate cu procedura prevăzută la articolul 6 alineatul (2) din regulamentul respectiv;

(c) instituțiile de credit care aplică standardele internaționale de contabilitate în conformitate cu Regulamentul (CE) nr. 1606/2002 pentru raportarea fondurilor proprii pe bază consolidată în temeiul articolului 24 alineatul (2) din Regulamentul (UE) nr. 575/2013.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Comisie,

Președintele  
 Jean-Claude Juncker

1. Regulamentul de punere în aplicare (UE) nr. 680/2014 al Comisiei de stabilire a unor standarde tehnice de punere în aplicare cu privire la raportarea în scopuri de supraveghere a instituțiilor în conformitate cu Regulamentul (UE) nr. 575/2013 (JO L 191, 28.6.2014, p. 1). [↑](#footnote-ref-1)
2. Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (JO L 243, 11.9.2002, p. 1). [↑](#footnote-ref-2)
3. Directiva 86/635/CEE a Consiliului din 8 decembrie 1986 privind conturile anuale și conturile consolidate ale băncilor și ale altor instituții financiare (JO L 372, 31.12.1986, p. 1). [↑](#footnote-ref-3)
4. Regulamentul (UE) 2016/2067 al Comisiei din 22 noiembrie 2016 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară 9 (JO L 323, 29.11.2016, p. 1). [↑](#footnote-ref-4)
5. Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12). [↑](#footnote-ref-5)