

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

от XXX година

за изменение на Регламент за изпълнение (ЕС) № 680/2014 за определяне, в съответствие с Регламент (ЕС) № 575/2013 на Европейския парламент и на Съвета, на техническите стандарти за изпълнение по отношение на предоставянето на информация от институциите на надзорните органи

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012, и по-специално член 99, параграф 5, четвърта алинея, член 99, параграф 6, трета алинея, член 101, параграф 4, трета алинея и член 394, параграф 4, трета алинея от него,

като има предвид, че:

1. С Регламент за изпълнение (ЕС) № 680/2014 на Комисията[[1]](#footnote-1) се определят условията, съгласно които от институциите се изисква да предоставят информация за съблюдаването от тяхна страна на Регламент (ЕС) № 575/2013. В член 99, параграф 5 от Регламент (ЕС) № 575/2013 на Европейския банков орган (ЕБО) се възлага да разработи проекти на технически стандарти за изпълнение за установяване на единните формати за докладване на финансова информация от страна на институциите, за които се прилага член 4 от Регламент (ЕО) № 1606/2002 на Европейския парламент и на Съвета[[2]](#footnote-2), и на кредитните институции, различни от посочените в същия член, които изготвят своите консолидирани отчети в съответствие с международните счетоводни стандарти, приети по процедурата, предвидена в член 6, параграф 2 от Регламент (ЕО) № 1606/2002. В член 99, параграф 6 от Регламент (ЕС) № 575/2013 на ЕБО се възлага да разработи и проекти на технически стандарти за изпълнение за определяне на единните формати за докладване на финансова информация от страна на институциите, за които се прилагат счетоводните рамки, основаващи се на Директива 86/635/ЕИО на Съвета[[3]](#footnote-3) и за които компетентните органи могат да разширят обхвата на изискванията. Всяка от тези разпоредби се отнася до аспекти на рамката за предоставяне на информация на надзорните органи в Съюза, които трябва да се приведат в съответствие с новите приложими международни стандарти.
2. Международните счетоводни стандарти, приети по процедурата, предвидена в член 6, параграф 2 от Регламент (ЕО) № 1606/2002, се основават на Международните стандарти за финансово отчитане (МСФО), разработени от Съвета по международни счетоводни стандарти (СМСС).
3. През юли 2014 г. СМСС издаде МСФО 9 „Финансови инструменти“ („МСФО 9“) като новия стандарт за отчитане на финансовите инструменти, който да започне да се прилага в международен план от 1 януари 2018 г. МСФО 9 бе приет в Съюза на 22 ноември 2016 г. с Регламент (ЕС) 2016/2067 на Комисията[[4]](#footnote-4).
4. МСФО 9 коренно промени отчитането на финансовите инструменти за институциите, които попадат в обхвата на член 99, параграф 2 от Регламент (ЕС) № 575/2013. МСФО 9 включва логически модел за класификация и оценка, единен перспективен модел за обезценка въз основа на „очакваните загуби“ и съществено видоизменен подход за отчитане на хеджирането. Поради това предоставянето на информация от институциите следва да бъде съответно изменено.
5. Необходимо е също така да се актуализират образците и указанията във връзка с докладването на брутната балансова стойност на финансовите активи, оценявани по справедлива стойност в печалбата или загубата. Това се дължи на необходимостта да се изясни определението на „брутна балансова стойност“ с оглед на наблюдаването на кредитния риск, да се повиши качеството на данните в рамките на докладваната информация и да се намали бремето във връзка с предоставянето на информация.
6. Също така е необходимо да се актуализират образците и указанията за институциите, за които се прилагат счетоводните рамки, основаващи се на Директива 86/635/ЕИО, така че докладваната финансова информация да е полезна и съгласувана между всички институции, както и да се преодолее непълната информация за някои национални счетоводни рамки, които по-рано не са били изцяло отразени в образците.
7. Предвид неразривната връзка между финансовото отчитане и приложимите счетоводни стандарти е необходимо датата на прилагане на настоящия регламент да съвпадне с датата на прилагане на МСФО 9. По същата причина, за институциите, чиято счетоводна година е различна от календарната, е необходимо датата на прилагане на настоящия регламент да съвпадне с датата на прилагане на МСФО 9, която е датата от календарната година, която бележи началото на финансовата година на тези институции.
8. Настоящият регламент се основава на проектите на технически стандарти за изпълнение, представени на Комисията от Европейския банков орган (ЕБО).
9. Европейският банков орган проведе обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от банковия сектор, създадена с член 37 от Регламент (ЕС) № 1093/2010 на Европейския парламент и на Съвета[[5]](#footnote-5).
10. Регламент за изпълнение (ЕС) № 680/2014 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Регламент за изпълнение (ЕС) № 680/2014 се изменя, както следва:

1. приложение III към Регламент за изпълнение (ЕС) № 680/2014 се заменя с приложение I към настоящия регламент;
2. приложение IV към Регламент за изпълнение (ЕС) № 680/2014 се заменя с приложение II към настоящия регламент;
3. приложение V към Регламент за изпълнение (ЕС) № 680/2014 се заменя с приложение III към настоящия регламент.

Член 2

Настоящият регламент влиза в сила на двадесетия ден след деня на публикуването му в *Официален вестник на Европейския съюз*.

Той се прилага от 1 януари 2018 г.

За следните институции, когато тези институции прилагат счетоводна година, която е различна от календарната година, приложения I и III към настоящия регламент се прилагат от началото на счетоводната година, започваща след 1 януари 2018 г.:

а) институциите, за които се прилага член 4 от Регламент (ЕО) № 1606/2002;

б) кредитните институции, различни от посочените в член 4 от Регламент (ЕО) № 1606/2002, които изготвят своите консолидирани отчети в съответствие с международните счетоводни стандарти, приети по процедурата, предвидена в член 6, параграф 2 от същия регламент;

в) кредитните институции, които по силата на член 24, параграф 2 от Регламент (ЕС) № 575/2013 прилагат, за отчитане на собствените средства на консолидирана основа, международните счетоводни стандарти, приложими по силата на Регламент (ЕО) № 1606/2002.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Комисията

Председател  
 Jean-Claude Juncker

1. Регламент за изпълнение (ЕС) № 680/2014 на Комисията за определяне, в съответствие с Регламент (ЕС) № 575/2013, на техническите стандарти за изпълнение по отношение на предоставянето на информация от институциите на надзорните органи (ОВ L 191, 28.6.2014 г., стр. 1). [↑](#footnote-ref-1)
2. Регламент (ЕО) № 1606/2002 на Европейския парламент и на Съвета от 19 юли 2002 г. за прилагането на международните счетоводни стандарти (ОВ L 243, 11.9.2002 г., стр. 1). [↑](#footnote-ref-2)
3. Директива 86/635/ЕИО на Съвета от 8 декември 1986 г. относно годишните счетоводни отчети и консолидираните счетоводни отчети на банки и други финансови институции (ОВ L 372, 31.12.1986 г., стр. 1). [↑](#footnote-ref-3)
4. Регламент (ЕС) 2016/2067 на Комисията от 22 ноември 2016 г. за изменение на Регламент (ЕО) № 1126/2008 за приемане на някои международни счетоводни стандарти в съответствие с Регламент (ЕО) № 1606/2002 на Европейския парламент и на Съвета във връзка с Международен стандарт за финансово отчитане 9 (ОВ L 323, 29.11.2016 г., стр. 1). [↑](#footnote-ref-4)
5. Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12). [↑](#footnote-ref-5)