

REGOLAMENT TA’ IMPLIMENTAZZJONI TAL-KUMMISSJONI (UE) .../...

ta’ XXX

li jemenda r-Regolament ta’ Implimentazzjoni (UE) Nru 680/2014 li jistabbilixxi standards tekniċi ta’ implimentazzjoni fir-rigward tar-rappurtar superviżorju ta’ istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 575/2013 tas-26 ta’ Ġunju 2013 tal-Parlament Ewropew u tal-Kunsill dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012, u b’mod partikulari r-raba’ subparagrafu tal-Artikolu 99(5), ir-raba’ subparagrafu tal-Artikolu 99(6), it-tielet subparagrafu tal-Artikolu 101(4) u t-tielet subparagrafu tal-Artikolu 394(4) tiegħu,

Billi:

1. Ir-Regolament ta’ Implimentazzjoni tal-Kummissjoni (UE) Nru 680/2014[[1]](#footnote-1) jispeċifika l-modalitajiet li skonthom l-istituzzjonijiet huma meħtieġa jirrappurtaw l-informazzjoni rilevanti għall-konformità tagħhom mar-Regolament (UE) Nru 575/2013. L-Artikolu 99(5) tar-Regolament (UE) Nru 575/2013 jagħti mandat lill-Awtorità Bankarja Ewropea (EBA) biex tabbozza standards tekniċi ta’ implimentazzjoni sabiex tispeċifika formati uniformi għar-rappurtar tal-informazzjoni finanzjarja mill-istituzzjonijiet soġġetti għall-Artikolu 4 tar-Regolament (KE) Nru 1606/2002 tal-Parlament Ewropew u tal-Kunsill[[2]](#footnote-2) u l-istituzzjonijiet ta’ kreditu minbarra dawk imsemmijin f’dan l-Artikolu li jħejju l-kontijiet konsolidati tagħhom f’konformità mal-istandards internazzjonali tal-kontabilità adottati skont il-proċedura stabbilita fl-Artikolu 6(2) tar-Regolament (KE) Nru 1606/2002. L-Artikolu 99(6) tar-Regolament (UE) Nru 575/2013 jagħti mandat ukoll lill-EBA biex tabbozza standards tekniċi ta’ implimentazzjoni sabiex tispeċifika l-formati uniformi għar-rappurtar tal-informazzjoni finanzjarja mill-istituzzjonijiet soġġetti għall-oqfsa ta’ kontabilità bbażati fuq id-Direttiva tal-Kunsill 86/635/KEE[[3]](#footnote-3) li għalihom l-awtoritajiet kompetenti jistgħu jestendu r-rekwiżiti ta’ rappurtar. Kull waħda minn dawn id-dispożizzjonijiet tirrelata mal-aspetti tal-qafas għar-rappurtar superviżorju fl-Unjoni li jeħtieġ jiġu allinjati ma’ standards internazzjonali applikabbli ġodda.
2. Standards Internazzjonali tal-Kontabilità adottati skont il-proċedura stabbilita fl-Artikolu 6(2) tar-Regolament (KE) Nru 1606/2002 huma bbażati fuq Standards Internazzjonali tar-Rappurtar Finanzjarju (IFRS) żviluppati mill-Bord dwar l-Istandards Internazzjonali tal-Kontabilità (IASB).
3. F’Lulju 2014, l-IASB ħareġ l-Istrumenti Finanzjarji IFRS 9 (“IFRS 9”) bħala l-istandard il-ġdid għall-kontabilità tal-istrumenti finanzjarji, fid-dawl tal-applikazzjoni internazzjonali tiegħu mill-1 ta’ Jannar 2018. IFRS 9 ġie adottat fl-Unjoni fit-22 ta’ Novembru 2016 bir-Regolament tal-Kummissjoni (UE) 2016/2067[[4]](#footnote-4).
4. L-IFRS 9 fundamentalment ibiddel il-kontabilità għall-istrumenti finanzjarji għall-istituzzjonijiet li huma soġġetti għall-Artikolu 99(2) tar-Regolament (UE) Nru 575/2013. L-IFRS 9 jinkludi mudell loġiku ta’ klassifikazzjoni u ta’ valutazzjoni, mudell ta' indeboliment ta' “telf mistenni” uniku u li jħares ’il quddiem u approċċ lejn il-kontabilità għall-iħħeġġjar irriformat sostanzjalment. Għalhekk, ir-rappurtar mill-istituzzjonijiet jenħtieġ li jiġi emendat skont dan.
5. Barra minn hekk, huwa neċessarju li l-mudelli u l-istruzzjonijiet relatati mar-rappurtar tal-ammont gross riportat tal-assi finanzjarji mkejla f’valur ġust permezz tal-profitt u t-telf jiġu aġġornati. Dan huwa meħtieġ sabiex tiġi ċċarata d-definizzjoni ta’ “ammont gross riportat” għall-monitoraġġ tar-riskju ta’ kreditu, sabiex tiżdied il-kwalità tad-dejta tal-informazzjoni rrappurtata u sabiex jitnaqqas il-piż ta’ rappurtar.
6. Huwa meħtieġ ukoll li jiġu aġġornati l-mudelli u l-istruzzjonijiet għall-istituzzjonijiet li huma soġġetti għal oqfsa tal-kontabilità bbażati fuq id-Direttiva 86/635/KEE, sabiex jiġi żgurat li l-informazzjoni finanzjarja rrappurtata tibqa’ rilevanti u allinjata bejn l-istituzzjonijiet kollha u sabiex jiġu indirizzati l-lakuni fl-informazzjoni relatati mal-oqfsa nazzjonali speċifiċi tal-kontabilità li preċedentement ma ġewx riflessi bis-sħiħ fil-mudelli.
7. Minħabba r-rabta intrinsika tar-rappurtar finanzjarju mal-istandards applikabbli tal-kontabilità, huwa neċessarju li d-data ta’ applikazzjoni ta’ dan ir-Regolament tikkoinċidi mad-data ta’ applikazzjoni tal-IFRS 9. Għall-istess raġuni, huwa neċessarju wkoll li, għal dawk l-istituzzjonijiet li japplikaw sena kontabilistika li hija differenti mis-sena kalendarja, id-data ta’ applikazzjoni ta’ dan ir-Regolament tikkoinċidi mad-data ta’ applikazzjoni tal-IFRS 9, li hija dik id-data tas-sena kalendarja li fiha tibda s-sena kalendarja għal dawk l-istituzzjonijiet.
8. Dan ir-Regolament huwa bbażat fuq l-abbozz tal-istandards tekniċi ta' implimentazzjoni ppreżentati mill-Awtorità Bankarja Ewropea (EBA) lill-Kummissjoni.
9. L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li dan ir-Regolament huwa bbażat fuqhom, analizzat l-ispejjeż u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit b'konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill[[5]](#footnote-5).
10. Ir-Regolament ta' Implimentazzjoni (UE) Nru 680/2014 jenħtieġ li jiġi emendat skont dan.

ADOTTAT DAN IR-REGOLAMENT:

Artikolu 1

Ir-Regolament ta' Implimentazzjoni (UE) Nru 680/2014 huwa emendat kif ġej:

1. L-Anness III tar-Regolament ta’ Implimentazzjoni (UE) Nru 680/2014 jiġi sostitwit bit-test stipulat fl-Anness I ta’ dan ir-Regolament.
2. L-Anness IV tar-Regolament ta’ Implimentazzjoni (UE) Nru 680/2014 jiġi sostitwit bit-test stipulat fl-Anness II ta’ dan ir-Regolament.
3. L-Anness V tar-Regolament ta’ Implimentazzjoni (UE) Nru 680/2014 jiġi sostitwit bit-test stipulat fl-Anness III ta’ dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'*Il-Ġurnal Uffiċjali tal-Unjoni Ewropea*.

Dan japplika mill-1 ta’ Jannar 2018.

Fir-rigward tal-istituzzjonijiet li ġejjin, meta dawn l-istituzzjonijiet japplikaw sena kontabilistika li hija differenti mis-sena kalendarja, l-Annessi I u III ta’ dan ir-Regolament għandhom japplikaw mill-bidu tas-sena kontabilistika li tibda wara l-1 ta’ Jannar 2018:

(a) l-istituzzjonijiet soġġetti għall-Artikolu 4 tar-Regolament (KE) Nru 1606/2002;

(b) l-istituzzjonijiet ta’ kreditu minbarra dawk imsemmijin fl-Artikolu 4 tar-Regolament (KE) Nru 1606/2002 li jħejju l-kontijiet konsolidati tagħhom f’konformità mal-istandards internazzjonali tal-kontabilità adottati skont il-proċedura stabbilita fl-Artikolu 6(2) ta’ dan ir-Regolament;

(c) l-istituzzjonijiet ta’ kreditu li japplikaw standards internazzjonali tal-kontabilità kif applikabbli skont ir-Regolament (KE) Nru 1606/2002 għar-rappurtar tal-fondi proprji fuq bażi konsolidata skont l-Artikolu 24(2) tar-Regolament Nru 575/2013.

Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell,

Għall-Kummissjoni

Il-President  
 Jean-Caude Juncker

1. Ir-Regolament ta' Implimentazzjoni tal-Kummissjoni (UE) Nru 680/2014 li jistabbilixxi standards tekniċi ta' implimentazzjoni fir-rigward tar-rapportar superviżorju ta' istituzzjonijiet skont ir-Regolament (UE) Nru 575/2013 (ĠU L 191, 28.6.2014, p. 1). [↑](#footnote-ref-1)
2. Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (ĠU L 243, 11.9.2002, p. 1). [↑](#footnote-ref-2)
3. Id-Direttiva tal-Kunsill 86/635/KEE tat-8 ta' Diċembru 1986 dwar il-kontijiet annwali u l-kontijiet konsolidati ta' banek u istituzzjonijiet finanzjarji oħrajn (ĠU L 372, 31.12.1986, p. 1). [↑](#footnote-ref-3)
4. Ir-Regolament tal-Kummissjoni (UE) 2016/2067 tat-22 ta' Novembru 2016 li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali ta' Rapportar Finanzjarju 9 (ĠU L 323, 29.11.2016, p. 1). [↑](#footnote-ref-4)
5. Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12). [↑](#footnote-ref-5)